Erik Brown

Erik Brown (s. 30. syyskuuta 1995 Keene, Ontario, Kanada) on kanadalainen entinen jääkiekkoilija, pelipaikaltaan vasen laitahyökkääjä. Hän pelasi ammattilaisurallaan neljänä kautena AHL:ssä sekä kaudella 2023–2024 SM-liigajoukkue Vaasan Sportissa, kunnes Brown lopetti pelaajauransa elämäntilannemuutoksen myötä lokakuussa 2023.

Ura 
Brown pelasi kauden 2011–2012 Peterborough Petesin U18 AAA-joukkueessa, josta hän siirtyi kaudeksi 2012–2013 CCHL-junioriliigan Brockville Bravesiin. Kaudeksi 2013–2014 Brown vaihtoi samassa sarjassa pelaavaan Kemptville 73’siin. Hän oli tehoilla 31+20=51 joukkueen paras maalintekijä ja kolmanneksi paras pistemies. Brown jakoi koko CCHL:n maalipörssin kymmenennen sijan Gloucester Rangersin Matt Rosebrookin kanssa. Kaudella 2014–2015 hän voitti 73’sin sisäisen piste-, maali- ja syöttöpörssin tehoilla 30+39=69, joilla Brown jakoi koko liigan pistepörssin kymmenennen sijan Carleton Place Canadiansin Stephen Baylisin kanssa. Hänet valittiin kauden päätteeksi CCHL:n kolmanteen tähdistökentälliseen.

Vuosina 2015–2019 Brown kävi Rensselaer Polytechnic Instituten yliopistoa. Hän voitti Freshman-vuotensa 2015–2016 päätteeksi Atlantic Hockeyn mestaruuden. Sophomore-vuotenaan 2016–2017 Brown oli RIT:n paras pistemies ja maalintekijä tehoilla 16+11=27. Hän jakoi AHA:n maalipörssin kahdeksannen sijan Mercyhurstin Jonathan Charbonneaun kanssa. Junior-vuotenaan 2017–2018 Brown oli RIT:n paras pistemies ja maalintekijä tehoilla 29+13=42, joilla hän voitti koko divisioonan maalipörssin ja sijoittui pistepörssissä neljänneksi. Brown valittiin AHA:n ensimmäiseen tähdistökentälliseen. Kesällä 2018 NHL-varaamaton Brown osallistui New York Islandersin kehitysleirille. Senior-vuotenaan 2018–2019 hän nousi RIT:n kapteeniksi. Brown oli joukkueen paras maalintekijä ja neljänneksi paras pistemies tehoilla 18+11=29. Hän jakoi AHA:n maalipörssin neljännen sijan AIC:n Tobias Fladebyn kanssa. Brown valittiin konferenssin kolmanteen tähdistökentälliseen ja NCAA Lowes Senior Class All-Americans 2nd Teamiin.

Viimeisen yliopistokautensa 2018–2019 päätteeksi huhtikuussa 2019 Brown siirtyi amatööritryout-sopimuksella AHL-joukkue Toronto Marliesiin, jossa hän pelasi kolme runkosarjaottelua ilman tehopisteitä. Kesäkuussa Brown teki vuoden mittaisen AHL-sopimuksen Bridgeport Sound Tigersin kanssa. Hän osallistui samana syksynä myös New York Islandersin NHL-harjoitusleirille. Brown sai kuitenkin jo Sound Tigersin ensimmäisessä harjoitusottelussa alavartalovamman, mikä piti hänet sivussa koko kauden 2019–2020. Lokakuussa 2020 Brown teki seuran kanssa vuoden mittaisen jatkosopimuksen. Koronaviruspandemian lyhentämällä kaudella 2020–2021 hän pelasi AHL:ssä 13 runkosarjaottelua tehden yhden syöttöpisteen.

Elokuussa 2021 Brown teki vuoden mittaisen jatkosopimuksen Bridgeport Islandersin (ent. Sound Tigers) kanssa. Hän pelasi kaudella 2021–2022 AHL:ssä 49 runkosarjaottelua tehopistein 6+8=14 ja kuusi playoff-ottelua ilman tehopisteitä. Syyskuussa 2022 Brown teki Islandersin kanssa taas vuoden mittaisen jatkosopimuksen. Hän osallistui samana syksynä myös New York Islandersin NHL-harjoitusleirille.

Syyskuussa 2023 Brown siirtyi kauden 2023–2024 kattavalla sopimuksella SM-liigajoukkue Vaasan Sportiin. Hän pelasi siellä 12 ottelua tehopistein 1+6=7, kunnes lokakuun lopulla Brownin sopimus purettiin yhteisymmärryksessä, kun hän päätti lopettaa koko pelaajauransa. Brownin mukaan hänen elämässään tapahtui suuri muutos, johon hänen tulee keskittyä jääkiekon sijaan.

Tilastot

Lähteet

Viitteet 

Kanadalaiset jääkiekkoilijat
Vuonna 1995 syntyneet
Elävät henkilöt